Þetta ár og árið í fyrra eru einhver mestu hagvaxtarár síðasta áratugar. Hagvöxtur var 4,4 prósent í fyrra og 6,8 prósent á fyrri hluta þessa árs.
Hagvöxtur var 4,4 prósent á síðasta ári samkvæmt bráðabirgðatölum Hagstofunnar sem voru birtar í dag. Hann er enn meiri það sem af er þessu ári, 6,8 prósent fyrstu sex mánuði ársins.
Hagvöxtur í fyrra var með mesta móti og aðeins þrjú af næstu tíu árum þar á undan var hann meiri. Munurinn er þó sá að hagvöxturinn í fyrra mældist eftir mikið samdráttarár vegna covid en fyrri ár sem hagvöxtur var mikill fylgdu eftir árum þegar hagvöxtur var jákvæður. Einkaneysla jókst um tæp átta prósent í fyrra og samneysla um rúm tvö prósent. Fjármunamyndun jókst um rúm tólf prósent. Útflutningur jókst um tæp þrettán prósent milli ára en innflutningur enn meira, um rúm 20 prósent.
Hagstofan birti einnig í dag tölur um hagvöxt það sem af er ári. Hann mældist 6,1 prósent á öðrum ársfjórðungi og var borinn uppi af einkaneyslu sem jókst um hálft fjórtánda prósent miðað við síðasta ár. Fjármunamyndun dróst hins vegar saman um fimm prósent á ársfjórðungnum.
Í Peningamálum Seðlabankans, sem gefin voru út í síðustu viku, birtist spá um 5,9 prósenta hagvöxt í ár. Ásgeir Jónsson seðlabankastjóri sagði þá að gamalkunn þensluverðbólga blasti við landsmönnum; þensla, skortur á starfsfólki, hækkandi verð og hagkerfi að hitna. Nú þyrfti að kæla það aðeins.

Þetta ár og það síðasta eru einhver mestu hagvaxtarár síðasta áratugar. Hagvöxtur var 4,4 prósent í fyrra og 6,8 prósent á fyrri hluta þessa árs.